C 419/22

Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2019/C 419/11)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar pieteikumu, kurā lūgts apstiprināt šo maznozīmīgo grozījumu, var iepazīties Komisijas DOOR datubāzē.

VIENOTS DOKUMENTS

“MEL DE BARROSO”

ES Nr.: PDO-PT-0229-AM02 – 31.7.2019.

ACVN (X) AĢIN ()

1. Nosaukums vai nosaukumi

“Mel de Barroso”

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.4. grupa. Citi dzīvnieku izcelsmes produkti (olas, medus, dažādi piena produkti, izņemot sviestu u. c.)

3.2. Apraksts par produktu, uz kuru attiecas 1. punktā minētais nosaukums

“Mel de Barroso” ir bišu Apis mellifera iberiensis medus, ko tās iegūst no reģionam tipisku nektāraugu ziediem un kam ir šādas īpašības:

— mitruma saturs: zemāks par 18 %,

— reducējošo cukuru (fruktozes, glikozes) saturs: pārsniedz 65 %,

— pelnvielu saturs: zemāks par 0,6 %,

— nešķīstošo vielu saturs: zemāks par 0,1 %,

— krāsas intensitāte: pārsniedz 80 mm pēc Pfunda skalas,

— ēriku dzimtas augu putekšņu saturs: šie putekšņi ir dominējoši, to saturs vienmēr pārsniedz 15 %,

— eikaliptu putekšņu saturs: zemāks par 5 %.

Medu “Mel de Barroso”, kurā ēriku dzimtas augu putekšņu saturs pārsniedz 35 %, var apzīmēt ar nosaukumu “Mel de Urze” jeb “Mel de Queiró”.

3.3. Dzīvnieku barība (tikai dzīvnieku izcelsmes produktiem)

Ir aizliegta medu “Mel de Barroso” ražojošo bišu saimju piebarošana ar mākslīgu barību, izņemot gadījumus, kad ir jāievieš obligātie sanitārie vai fitosanitārie pasākumi vai kad ir bijusi dabas katastrofa vai nelabvēlīgi laikapstākļi; šādos gadījumos biškopji drīkst bišu saimes piebarot ar sīrupu, kas veidots no ūdens un cukura un/vai medus.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Medus saražošana un izsviešana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai medu “Mel de Barroso” varētu tirgot, tas ir jāsafasē. Medu “Mel de Barroso” var pārdot šķidrā vai kristalizētā veidā vai šūnās (ar nosacījumu, ka šūnas ir aizvākotas un bez periem).

Medu ar nopietniem defektiem, jo īpaši noslāņošanās (glikozes izkristalizēšanās) vai rūgšanas gadījumā, nedrīkst laist tirgū kā “Mel de Barroso”.

3.6. Ar reģistrēto nosaukumu apzīmētā produkta marķēšanas īpašie noteikumi

Uz “Mel de Barroso” iepakojumiem jābūt:

— vienai no šādām norādēm: “MEL DE BARROSO – DENOMINAÇÃO DE ORIGEM PROTEGIDA” vai ““MEL DE BARROSO” DOP”,

— (attiecīgā gadījumā) norādei “Mel de Urze” jeb “Mel de Queiró”,

— par kontroli atbildīgās iestādes identifikācijas datiem.

4. Ģeogrāfiskā apgabala īsa definīcija

Boticas, Chaves, Montalegre un Vila Pouca de Aguiar pašvaldība un Murça pašvaldības (konselas) Jou un Valongo de Milhais fregesija.

5. Saikne ar ģeogrāfisko apgabalu

Medu “Mel de Barroso” ražo visaugstākajos Barroso reģiona apgabalos. Tas ir Apis mellifera iberiensis bišu medus, ko šīs bites, kuras ir ļoti labi pielāgojušās reģiona klimatiskajiem apstākļiem, iegūst no tipiskajiem reģiona augiem – pārsvarā no [dažādu sugu] ērikām (Erica spp.). Līdztekus sugai Erica umbellata, kas reģionā ir pazīstama arī kā “queiró”, var minēt arī citas ēriku ģints sugas Erica cinerea, Erica arborea, Erica vagans, Erica ciliaris, kā arī viršu ģints sugu Calluna vulgaris [sila virsi]. Šādi augi rada lieliskus apstākļus bišu saimju attīstībai un nosaka to, ka tiek iegūts tumšs medus, kas ir ļoti iecienīts un kurā dominē šā reģiona raksturīgo ēriku dzimtas augu putekšņi.

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.dgadr.gov.pt/images/docs/val/dop_igp_etg/Valor/doc/CE_Mel_Barroso.pdf

(1) OV L 179, 19.6.2014., 17. lpp.